PHALLO 27 SSO89SO - “O tla etsa aletare ka dithupa tsa - Bible Search
PHALLO 26 PHALLO 28
Aletare ya setjheso
1“O tla etsa aletare ka dithupa tsa sefate sa mositsane; bolelele ba yona e be dimethara tse pedi le halofo, bophara ba yona e be dimethara tse pedi le halofo. Aletare eo e be le mahlakore a mane, a lekanang, mme bophahamo ba yona e be methara le halofo. 2O tla etsa manaka a yona hodima dihuku tse nne tsa yona; manaka ao a etswe ka thupa e le nngwe le aletare, mme o a manehe lethose. 3O tla e etsetsa dithotobolo tsa yona, le dikgarashwana tsa yona, le dinwelo tsa yona, le difereko tsa yona tse hlabang nama, le dipane tsa yona; thepa yohle ya yona e etswe ka lethose. 4O e etsetse le mokgabiso, o kang letlowa le entsweng ka lethose. Hodima mokgabiso ona o etse mefitshane e mene ya lethose, dintlheng tsa yona tse nne. 5O bee mokgabiso ona katlase ho aletare, o tlohe tlase o yo fihla bohareng ba aletare. 6O etsetse aletare mefeng; mefeng eo e be dithupa tsa sefate sa mositsane, o e manehe lethose. 7Mefeng eo ya yona e kgweswe mefitshaneng, hore e tle e be mahlakoreng a mabedi a aletare ha e jarwa. 8O tle o e etse ka dithupa, tse fatilweng sekoti hare; o e etse hore e be jwalokaha o ile wa e bontshwa ha o le thabeng.”
Seotlwana sa leaho
9“O tla etsetsa leaho leo seotlwana. Ka lehlakoreng le leng, le ka nqeng ya borwa, seotlwana se tla ba le masela a lepeletseng, a lene, a loehileng, a bolelele ba dimethara tse mashome a mane a metso e mene. 10Ditshiya tse ka lehlakoreng lena di be mashome a mabedi, le ditshehetso tsa tsona di be mashome a mabedi, e be tse entsweng ka lethose. Dihokelo tsa ditshiya le mefapo ya tsona e be tse entsweng ka silefera. 11Ka lehlakoreng le ka nqeng ya leboya ho lepelle masela a bolelele ba dimethara tse mashome a mane a metso e mene. Ditshiya tsa wona di be mashome a mabedi, le ditshehetso tsa wona di be mashome a mabedi; e be tse entsweng ka lethose. Dihokelo tsa ditshiya le mefapo ya tsona e be tse entsweng ka silefera.
12“Ka bophareng ba seotlwana, lehlakoreng le ka bophirimela, le teng ho lepelle masela a bolelele ba dimethara tse mashome a mabedi a metso e mmedi; a be le dishiya tse leshome, le ditshehetso tsa tsona tse leshome. 13Le ka bophareng ba seotlwana, lehlakoreng le ka botjhabela, le teng ho lepelle masela a bolelele ba dimethara tse mashome a mabedi a metso e mmedi. 14Bolelele ba masela a tla lepella ka lehlakoreng le leng la monyako e be dimethara tse tsheletseng le disenthimethara tse mashome a tsheletseng; a be le ditshiya tse tharo, le ditshehetso tsa tsona di be tharo. 15Ka lehlakoreng la bobedi le teng ho lepelle masela a bolelele ba dimethara tse tsheletseng le disenthimethara tse mashome a tsheletseng; a be le ditshiya tse tharo, le ditshehetso tsa tsona di be tharo.
16“Monyakong wa seotlwana ho tla ba le lesira le bolelele ba dimethara tse robong, le entsweng ka lesela le leputswa, le le perese, le le lefubedu, le la lene le loehileng, le entsweng ke sehomi. Lesira le be le ditshiya tsa lona tse nne, le ditshehetso tsa tsona di be nne. 17Ditshiya tsohle tsa seotlwana tse se potapotileng, di hokahanngwe ka dithupa tse entsweng ka silefera. Dihokelo tsa ditshiya e be tsa silefera, ditshehetso e be tsa lethose.
18“Bolelele ba seotlwana e be dimethara tse mashome a mane a metso e mene, bophara e be dimethara tse mashome a mabedi a metso e mmedi, mme bophahamo e be dimethara tse pedi le disenthimethara tse mashome a mabedi. Ho be le masela a lepeletseng, a lene, a loehileng; le ditshehetso tsa wona e be tsa lethose. 19Thepa yohle ya leaho, e sebediswang ditshebeletsong tsohle tsa lona, le dimapo tsohle tsa lona, le dimapo tsohle tsa seotlwana, e be tsa lethose.”
20“O tla laela bana ba Iseraele hore ba o tlisetse ole e hlwekileng ya sefate sa mohlwaare, ya ho bonesa, e le hore lebone le tle le nne le tuke. 21Ka Tenteng ya Morena,+ feela ka kwano ho lesira le siretseng areka ya selekane, Arone le bara ba hae ba tla hotetsa lebone kapele ho Morena; lebone leo le tuke ho tloha ka shwalane ho fihlela hoseng. Hona e tla ba molao o tla bolokwa kamehla yohle ke meloko yohle ya bana ba Iseraele.”